FI Euroopan unionin virallinen lehti C 101/15

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan b alakohdassa tarkoitettu hakemuksen julkaiseminen

(2014/C 101/09)

Tämän julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla

AITOA PERINTEISTÄ TUOTETTA KOSKEVA REKISTERÖINTIHAKEMUS

Maataloustuotteiden ja elintarvikkeiden rekisteröimisestä aidoiksi perinteisiksi tuotteiksi annettu neuvoston asetus (EY) N:o 509/2006 (2)

”РОЛЕ ТРАПЕЗИЦА” (ROLE TRAPEZITSA)

EY-nro: BG-TSG-0007-01020 – 23.07.2012

1. Hakijaryhmittymän nimi ja osoite

Ryhmittymän tai järjestön nimi (tapauksen mukaan): Sdruzhenie Traditsionni surovo-susheni mesni produkti (STSSMP) (Perinteisten ilmakuivattujen lihavalmisteiden tuottajien yhdistys)

Osoite: Bul. Shipchenski Prohod block 240, entrance A, 3rd floor apartment 6 1111 Sofia BULGARIA Puhelin: +359 29712671 Faksi: +359 29733069 Sähköposti: office@amb-bg.com

2. Jäsenvaltio tai kolmas maa

Bulgaria

3. Eritelmä

3.1 Rekisteröitävä nimi / rekisteröitävät nimet (asetuksen (EY) N:o 1216/2007 2 artikla)

”Роле Трапезица” (Role Trapezitsa)

3.2 Nimi

☒ on itsessään erityinen ☐ maataloustuotteen tai elintarvikkeen erityisluonnetta ilmaiseva

Nimi ”Role Trapezitsa” on etymologisesti peräisin historiallisesti merkittävältä Trapezitsan kukkulalta Veliko Tarnovon kaupungista, joka on Bulgarian vanha pääkaupunki. Nimi on levinnyt yleiseen käyttöön ilman, että maantieteellinen alue on vaikuttanut sen tuotantoon. Nimi on itsessään erityinen, sillä sitä käytetään ja se tunnetaan koko Bulgarian alueella, jossa sillä on monivuotinen historia ja maine. Juuri tällä nimellä tuotetta on valmistettu näihin päiviin saakka ja tällä nimellä se tunnetaan koko maassa.

3.3 Asetuksen (EY) N:o 509/2006 13 artiklan 2 kohdan mukainen nimen varaaminen

☒ Rekisteröintiin liittyy nimen varaaminen ☐ Rekisteröintiin ei liity nimen varaamista

3.4 Tuotetyyppi

Luokka 1.2 Lihavalmisteet (kuumennetut, suolatut, savustetut jne.)

3.5 Sen maataloustuotteen tai elintarvikkeen kuvaus, johon 3.1 kohdan mukaista nimeä sovelletaan (asetuksen (EY) N:o 1216/2007 3 artiklan 1 kohta)

”Role Trapezitsa” on prässätty ilmakuivattu lihavalmiste, joka on valmistettu jäähdytetystä tai jäädytetystä porsaan niskasta sekä suola- ja luonnonmaustesekoituksesta (musta- tai valkopippuri ja valkosipuli), joka pursotetaan nautaeläinten umpisuolesta tai sidelangalla yhteen sidotusta kollageenista ja verkosta tehtyyn kuoreen. ”Role Trapezitsa” soveltuu sellaisenaan ravinnoksi, kun kuori on poistettu.

Fyysiset ominaisuudet – muoto ja mitat

Sylinterinmuotoinen, litteä, pitkänomainen, kukin pala on vähintään 3 cm paksu.

Kemialliset ominaisuudet:

— vesipitoisuus on enintään 38,0 prosenttia kokonaispainosta

— keittosuolapitoisuus on enintään 4,5 prosenttia kokonaispainosta

— nitriittien määrä (jäämä valmiissa tuotteessa) on enintään 50,0 mg/kg

— on vähintään 5,4.

Aistinvaraiset ominaisuudet

Ulkonäkö ja väri: puhdas pinta, jossa ohut valkoinen kerros jalohometta.

Leikkauspinta: tasainen ja puhdas, lihamassan väri on vaaleanpunertava ja rasvapalojen väri vaihtelee valkoisesta kermanvalkoiseen.

Rakenne: tiivis ja elastinen.

Maku ja tuoksu: luonteenomainen, miellyttävä, hieman suolainen maku, selvä valkosipulin ja mustapippurin aromi.

”Role Trapezitsa” -tuotetta myydään kokonaisena, paloiteltuna tai viipaloituna, tyhjiö- tai suojakaasupakkauksessa tai sellofaaniin pakattuna.

3.6 Sen maataloustuotteen tai elintarvikkeen tuotantomenetelmän kuvaus, johon 3.1 kohdan mukaista nimeä sovelletaan (asetuksen (EY) N:o 1216/2007 3 artiklan 2 kohta)

KOOSTUMUS 100 kg:lle valmistusainetta

Porsaan niska, jäähdytetty tai jäädytetty

— Mausteet: — Musta- tai valkopippuri, luonnonmukainen — 400 g — Valkosipulia — 100 g

— Suolausseos: 4,50 kg keittosuolaa, 40 g askorbiinihappoa (E300) hapettumisenestoaineena, 100 g kaliumnitraattia (E252) tai 85 g natriumnitraattia (E251) säilöntäaineena, sekä 500 g kidesokeria.

— Nautaeläimen umpisuoli, kollageenikalvo, verkko, sidelanka (tarkoitettu elintarvikekäyttöön).

Tuotantomenetelmä

”Role Trapezitsa” -tuotteen valmistukseen käytetään jäähdytettyä tai jäädytettyä porsaan niskaa, jonka pH on 5,6–6,2. Muotoillut porsaan niskat laitetaan puhtaisiin astioihin suolaamista varten. Jotta suolausseoksen ainesosat jakautuisivat hyvin, nitraatit ja keittosuola sekoitetaan ensin keskenään, minkä jälkeen lisätään loput aineet. Suolaus suoritetaan käsin tai koneellisesti. Suolatut porsaan niskat pakataan tiiviisti muovista tai ruostumattomasta teräksestä tehtyihin säiliöihin kylmässä varastossa, jonka ilman lämpötila on 0–4 °С, kypsyttämistä varten. Niiden järjestystä vaihdetaan 4–5 päivän kuluttua (pohjimmaisena ja päällimmäisenä olevin palojen paikkaa vaihdetaan). Sen jälkeen palat jätetään vielä vähintään 10–12 vuorokaudeksi samoihin olosuhteisiin, kunnes ne ovat suolautuneet kokonaisuudessaan tasaisesti. Suolausvaiheen jälkeen liha pursotetaan nautaeläinten umpisuoleen tai kollageenikalvoon. Kukin pala suljetaan spiraalimaisesti sidelangalla tai työnnetään verkkoon ja ripustetaan puusta ja/tai metallista valmistettuihin tankoihin ruostumattomasta teräksestä valmistetuille makkaravaunuille. Porsaan niskojen ei anneta koskettaa toisiaan. Vaunuihin ripustetut palat jätetään valumaan enintään 24 tunniksi ilman lämpötilan ollessa enintään 12 °С. Valutuksen jälkeen ne siirretään tavallisiin tai ilmastoituihin kuivaustiloihin, joiden lämpötilaa ja kosteutta voidaan säätää. Kuivauksen aikana ilman lämpötila on 12–17 °С ja ilman suhteellinen kosteus 70–85 prosenttia. Sen jälkeen kun ”Role Trapetsitsa” -lihapaloja on kuivattu 3–5 päivää, niitä prässätään 12–24 tunnin ajan. Ensimmäinen prässäys tehdään, kun ”Role Trapetsitsa” -lihapalat ovat kohtalaisen kuivia ja kosketettaessa niiden pinnalla tuntuu ohut kuori. Ennen prässäystä lihapalat on jaoteltava paksuuden mukaan. Ne prässätään yleensä 2 tai 3 kertaa. Kuivausta jatketaan, kunnes rakenne on tiivis ja elastinen.

3.7 Maataloustuotteen tai elintarvikkeen erityisluonne (asetuksen (EY) N:o 1216/2007 3 artiklan 3 kohta)

”Role Trapezitsan” erityisluonne perustuu tuotteen seuraaviin ominaisuuksiin:

— Mureus, mehukkuus: ”Role Trapezitsa” valmistetaan korkealuokkaisesta marmoroidusta porsaan niskasta. Kyseisen raaka-aineen käyttö ja perinteisten menetelmien noudattaminen (erityisesti kuivaus- ja prässäysvaiheessa) antavat valmiille tuotteelle sen erityisen mureuden ja mehukkuuden.

— Maku ja tuoksu: ”Role Trapezitsan” erityinen maku ja tuoksu perustuvat huolella valittuihin ja annosteltuihin mausteisiin, erityisesti valkosipuliin, jotka yhdistyvät porsaan niskan makuun ja tuoksuun. Tuotteen erityinen maku ja aromi liittyvät myös kuivausprosessiin, joka jatkuu vielä kuoren sisällä.

— Muoto: Palat ovat prässäyksen jälkeen litteitä. ”Role Trapezitsan” erityinen tunnuspiirre on se, että se pursotetaan naudan umpisuolesta tai kollageenista ja verkosta tehtyyn kuoreen, joka usean prässäyksen jälkeen saa sille omaisen litteän muodon, jonka perusteella se erottuu selvästi muista saman ryhmän leikkaamattomasta lihasta valmistetuista ilmakuivatuista herkuista.

3.8 Maataloustuotteen tai elintarvikkeen perinteinen luonne (asetuksen (EY) N:o 1216/2007 3 artiklan 4 kohta)

Ilmakuivatut leikkaamattomasta lihasta valmistetut herkut ovat perinteisiä bulgarialaisia erityislihavalmisteita. Ne valmistetaan porsaanfileestä tai porsaan niskasta. Yksi tällaisista tuotteista on ”Role Trapezitsa”, jota on valmistettu perinteisin tuotantomenetelmin Bulgariassa yli 30 vuotta.

Resepti standardoitiin ensimmäisen kerran sianliharullia koskevassa Bulgarian valtion standardissa BDS 2984-75, ”Roleta ot svinsko meso”, Derzhaven komitet za standartizatsija (valtion starndardointikomitea), Sofia, sekä standardissa BDS 2984-84 ”Role Trapezitsa”, 1975. ”Role Trapezitsan” tuotantomenetelmää kuvataan lihatuotteiden valmistusohjeita koskevassa kokoelmassa Sbornik tehnologichni instruktsii za proizvodstvo na mesni proizvedeniya, jonka DSO Rodopa ja Lihateollisuusinstituutti (Instituta po mesna promishlenost) julkaisivat vuonna 1981. Tuotantomenetelmä ja resepti ovat säilyneet näihin päiviin saakka.

Standardoinnin tärkeimpänä tavoitteena oli suojata perinteinen resepti, yhdenmukaistaa tuotantoteknologiaa ja luoda yhteiset säännöt kuivausprosessin aikana tapahtuvalle perinteiselle kypsymiselle, johon tämäntyyppinen tuote olennaisesti perustuu. Tämä prosessi saa aikaan mikrobiologisia, biokemiallisia ja fysikaalis-kemiallisia muutoksia, joiden seurauksena raakalihasta kypsyy suoraan ravinnoksi soveltuva tuote, jolla on tietyt aistinvaraiset, ravitsemukselliset ja biologiset ominaisuudet. Päärooli tässä prosessissa on lihan mikroflooralla. Tietyn mikroflooran luonnollisen valikoitumisen kannalta on erittäin tärkeää, että kuivauksen aikana tapahtuvassa prässäyksessä käytetään perinteisiä puupaneeliprässejä. Prässäyksellä ei tavoitella ainoastaan tuotteen litteää muotoa, vaan vaikutetaan myös kypsymiseen ja kuivumiseen sekä eräisiin valmiin tuotteen laatuun liittyviin ominaisuuksiin: sen avulla vältetään tuotteen kuivuminen epätasaisesti sen vuoksi, että pintakerrosten lihamassa muuntuu intensiivisesti ja vetäytyy keskemmälle; tämä on edellytys sille, ettei lihaan jää huonoja kohtia.

3.9 Erityisluonnetta koskevat vähimmäisvaatimukset ja tarkastusmenettelyt (asetuksen (EY) N:o 1216/2007 4 artikla)

Tuotantoprosessin aikana ja sen jälkeen tarkastetaan seuraavat seikat:

— ovatko käytetyt liharaaka-aineet eritelmän 3.6 kohdan vaatimusten mukaisia,

— onko liharaaka-aineiden ja suolausseoksen suhde reseptin mukainen; Tarkastukset tehdään, kun suolausseos lisätään ja sekoitetaan liharaaka-aineisiin, jolloin raaka-aineiden ja lisäaineiden määrien on vastattava reseptiä,

— noudatetaanko muotoiltujen porsaan niskojen suolauksen aikana tuotantoprosessia 3.6 kohdan mukaisesti,

— noudatetaanko suolatun lihan pursottamisen aikana tuotantoprosessia 3.6 kohdan mukaisesti,

— ovatko lämpötila ja kosteus tuotteen valutuksen ja kuivauksen aikana oikeat; tuotteen silmämääräinen tarkastus,

— ovatko valmiin tuotteen ulkonäkö ja väri kuivauksen jälkeen silmämääräisesti tarkastettuna vaatimusten mukaisia,

— ovatko leikkauspinta, rakenne, aromi ja maku valmista tuotetta aistinvaraisesti analysoitaessa 3.5 kohdan mukaisia,

— ovatko valmiin tuotteen fysikaalis-kemialliset parametrit eritelmän 3.5 kohdan vaatimusten mukaisia. Tarkastus tehdään vahvistetuilla laboratoriomenetelmillä.

Edellä mainitut parametrit on tarkastettava kerran vuodessa. Jos jotakin vaatimusta ei ole noudatettu, tarkastukset on tehtävä kuuden kuukauden välein.

4. Eritelmän noudattamisen tarkastamisesta vastaavat viranomaiset tai elimet

4.1 Nimi ja osoite

Nimi: Q Certificazioni S.r.l. Osoite: Villa Parigini, loc. Basciano 53035 Monteriggioni SI ITALIA ul. Leonardo da Vinci 42a 4000 Plovdiv BULGARIA Puhelin/faksi: +359 32649228 Matkapuhelin: +359 897901680 Sähköposti office@qci.bg

☐ Julkinen viranomainen ☒ Yksityinen elin

4.2 Viranomaisen tai elimen erityistehtävät

Edellä 4.1 kohdassa mainittu tarkastuselin varmistaa, että kaikki eritelmässä mainitut kriteerit täyttyvät.

(1) EUVL L 343, 14.12.2012, s. 1.

(2) EUVL L 93, 31.3.2006, s. 12. Korvattu asetuksella (EU) N:o 1151/2012.